text: Tidligere landsholdsspiller færdig i SønderjyskE
  04 juni 2015 kl. 04.57
  Den tidligere landsholdsspiller Daniel Jensen er færdig i superligaklubben SønderjyskE.
  Det er blevet til to sæsoner for 35-årige Daniel Jensen i den sydjyske superligaklub, men nu er det slut. Det oplyser SønderjyskE i en pressemeddelelse torsdag.
  - Daniel Jensen er uden tvivl en spiller med et af de største CV´er i SønderjyskEs historie. Han har været utrolig vigtig for holdet, hvor han på sin egen måde har ledet og guidet spillerne i omklædningsrummet, siger sportschef Hans Jørgen Haysen i pressemeddelelsen.
  Det står ikke klart, hvor midtbanespilleren skal spille næste sæson, eller om han indstiller karrieren.
  - Vi har altid haft en åben og ærlig dialog med Daniel Jensen, og har også fundet, at det nok er nu at vores veje skal skilles. Vi gør det i gensidig respekt og efter fælles forståelse, understreger Hans Jørgen Haysen.
  Daniel Jensen forlader SønderjyskE efter 2 succesfulde sæsoner. Han ønskes alt held og lykke i fremtiden, fra alle omkring klubben! #sldk
  
  